Nella nrewwel ɣer din, ad neqqim tama n tewwurt ad ntekki ɣer lḥiḍ, ad d-nmekti ayen i iԑeddan i wakken ad nettu ayen i deg nella, d wayen i d-ileḥḥun, yal yiwen seg-neɣ, yessuffuɣd ayen i yellan deg wul-is, yettales-d ɣef tmes i iceԑlen deg-s, d uqraḥ i t-izedɣen, ad nuɣal wa yetṣebbir wa s tirga, d usugen, sakin ad nsusem ad kkawen yimeṭṭawen-nneɣ, ad neԑreḍ ad nennecraḥ, ad nettu akk ayen i aɣ-d-yezzin ala tayri d tiẓeḍt, ad neğğ kullec ala ayen i yebɣa wul, ad nettu ula d iman-nneɣ, Salma ad tsuden di tawenza-w, s tiẓeḍt akken ad yeččar wul-iw d asirem, nekk ad sudneɣ iḍudan-is icebḥanen, ad temdel allen-is, ad izwiɣen leḥnak-is am tafat-nni tamenzut n lefjer, i d-yettilin di tewrirt, ad nsusem, ad nmuqel mbeԑid ɣer usigna-nni i yeččuren d tiɣmi tačinit n uԑelluy n yiṭij.